
על סדר היום:


דיון:    

1. מכרז פומבי 4/2026  – מתן שירותי איתור, מניעה והדברת מזיקים, מכרסמים וטיפול במפגעים: דיון והחלטה על זוכה.


2. מכרז פומבי 12/2026  – שירותי יעוץ, ליווי ופיקוח על עבודות גינון, גיזום השקיה אגרונומיה: דיון והחלטה על זוכה.


3. מכרז פומבי 13/2026  - שירותי ניקיון וטיאוט רחובות ושטחים פתוחים בעיר כפ"ס: דיון והחלטות על זוכה, חומרים נשלחו לחברי ועדת המכרזים בנפרד.


4. מכרז פומבי 15/2026  – עב' שיפוץ שדרוג במוסדות עירייה קיימים ובניית מוסדות חדשים: דיון והחלטה על זוכה.









מכרז פומבי 13/2026  - שירותי ניקיון וטיאוט רחובות ושטחים פתוחים בעיר כפ"ס:

מסמכים נלווים: מסמך סיכום מאת עוה"ד דוד רן־יה, מסמך סיכום מאת היועץ המקצועי למכרז, טבלאות בדיקה ומסמך סיכום משלים.

גב' מסמי (יו"ר): אני פותחת את הישיבה. 

עו"ד דוד רן־יה: נמצאים איתנו כאן נציגי האגף וכן היועץ המקצועי למכרז מר יוסי פורטל. אריאל תתחיל בבקשה בסקירה קצרה על השירותים באופן כללי ולאחר מכן נסקור את הליכי המכרז. 

אריאל טיירי:  מדובר בשירותי טיאוט וניקיון רחובות, כיום העיר מחולקת ל-3 אזורים ו-3 קבלנים שמנקים את כל העיר. במכרז הנוכחי חילקנו את העיר לשני חלקים. 

איתן צנעני: אריאל כמה קבלנים יש היום?

אריאל טיירי: 3 קבלנים.

איתן צנעני: אתם מצמצמים את הכמות הקבלנים ומגדילים את היקף העבודה של כל קבלן.

צחי מזרחי: אכן כן. 

איתן צנעני: אתם חושבים שזה יותר נוח ויותר נכון לעבוד מול שני קבלנים ולא מול שלושה?

צחי מזרחי: חילקנו את העבודה שני אזורים על מנת לייעל את העבודה ולאפשר גמישות במעבר של ציוד כלים ותשומות בין האזורים השונים.

איתן צנעני: האם לקבלנים האלה יש את היכולת להחזיק במקום שליש עיר במקום חצי עיר?

צחי מזרחי: כן, מדובר בקבלנים "גדולים" שמעניקים שירותים לרשויות מקומיות כמו תל אביב, חיפה, ירושלים עם עשרות כלים.

איתן צנעני: תודה.

עו"ד דוד רן־יה: אני סוקר בקצרה את מסמכי הסיכום. במהלך חודש דצמבר 2025 פרסמה העירייה מכרז פומבי  למתן שירותי ניקיון וטיאוט רחובות ושטחים פתוחים.  את המכרז ליוו גורמי המקצוע בעירייה וכן היועץ מקצועי – מר יוסי פורטל מחברת פורטל יעוץ ותכנון אקולוגי בע"מ בהיבטיו המקצועיים וכמובן יחד איתי בהיבטים המשפטיים. במכרז חולקה העיר לשני אזורים, כאשר נקבע כי בכל אזור ייבחר זוכה אחד. במכרז נקבעו תנאי סף רלוונטיים להיקף ההתקשרות בעיר כ"ס, רישיונות נדרשים לפי דין, אחזקת משאיות וכלים נדרשים בהיקפים מתאימים לעיר כפ"ס, מחזור כספי מזערי נדרש, העמדת ערבות בנקאית, רכישת מסמכי המכרז וכיו'. תנאי הסף מפורטים בקובץ ה-EXCEL בלשונית הראשונה ניתן לראות את הממצאים והבדיקות שבוצעו.

במכרז נקבעו אמות מידה של מחיר במשקל של 70% ואיכות במשקל של 30%. בהיבט האיכות נבחנו: ניסיון מעבר לנדרש בתנאי הסף, ניסיון ברשויות מקומיות "גדולות", מחזור כספי מעבר לדרישת תנאי הסף, ראיון בעלים ושיחות ממליצים.
שאלון ממליצים. בהצעת המחיר נדרשו להגיש הצעה לכל אזור בנפרד לכ- 14- 16 פרטי חובה ו-5 פריטים אופציונליים לא לשקלול.

במועד האחרון להגשת הצעות במכרז, נמצא כי למכרז הוגשו 5 הצעות כפי שמפורט במסמך הסיכום (מציג לחברי הועדה). בדקנו את ההצעות מבחינת עמידה בתנאי הסף ושלמות ההצעות, נמצא שכלל המציעים הגישו הצעה תקינה ועמדו בתנאי הסף.

ניקוד ההצעות בוצע בהתאם לכללי המכרז ניתן לראות את טבלת הניקוד במסמך הסיכום. אמות המידה האובייקטיביות (1 – 4 ) נבחנו על ידי ועל ידי היועץ המקצועי. ניקוד ממליצים בוצע על ידי: מר אריאל טיירי – סגן מנהל אגף חזות העיר, 
מר אורן וולשטיין - סגן מנהל אגף חזות העיר, אושרית ישראלי – נציגת לשכת מבקר העיר (לא ניקדה אלא הייתה נוכחת לצרכי בבקרה).

ניקוד אמת מידה של "ראיון בעלים" בוצעה על ידי: מר אריאל טיירי – סגן מנהל אגף חזות העיר, גב' נחמה אזולאי – ס. מנהל מחלקת ניקיון ואשפה, גב' רחלי רם –  מנהלת פרוייקטים תאום ובקרה בלשכת מנכ"לית. כפי שנכתב לחברי הועדה במסמך הסיכום המשלים בראיון של המציע קלין סטאר שירותים מוניציפאליים בע"מ, לא נכחה הגב' רחלי רם כיון שהראיונות נעשו באופן רציף והיא הייתה צריכה לצאת. לצורך ההליך המכרזי עדיף היה שהרכב הועדה יהא אחיד, יחד עם זאת במקרה הזה גם אם המציע היה מקבל את מלוא הניקוד בראיון, הוא לא היה נקבע כזוכה במכרז, כך באופן מתמטי. בנוסף צרפנו לכם במסמך הסיכום המשלים חוו"ד לעניין שלג לבן לבקשת חברת הועדה עדי לוי סקופ, חוות הדעת חיוביות טרם המשך התקשרות, מעבר לזה לא נמצאו מסמכים נוספים. עוד נבדקו הטענות של קלין סטאר לעניין שגיאה בתחשיב ובניקוד הצעת המחיר והן נמצאו לא נכונות.

איתן צנעני  :תודה, אני רוצה לחדד כי היה פה מכתב של קלין סטאר והייתה פה בקשה של חברת הועדה עדי לוי סקופ להבהרות. אני רוצה לחדד שהדברים ירשמו בפרוטוקול. כלומר אם אני מבין נכון דוד, כלומר, גם אם רחלי רם הייתה נמצאת ונותנת את הציון הגבוה, עדיין התוצאה היא אותה תוצאה.

עו"ד דוד רן־יה: נכון.

איתן צנעני : דבר שני, גם בהינתן שיש בעיות בניקוד ולכאורה פוסלים את כל הנושא של הניקוד, גם אם מתייחסים רק לנושא של המחיר גם אז התוצאה לא משתנית. זה נכון מה שאני אומר?

עו"ד דוד רן־יה: נכון במחיר בפרק אחד הוא מקום שלישי במחיר בפרק שתיים הוא מקום רביעי.

איתן צנעני : בכל מקרה הוא לא במקום לא הראשון ולא השני.

עו"ד דוד רן־יה: לא.

איתן צנעני : נכון, כלומר זה לא ישנה את המכרז מבחינתנו לא ברמת הזוכה ולא ברמת כשיר שני.

עו"ד דוד רן־יה: נכון.

אורית מסמי :האם אפשר לקבל את המלצה ולקבוע את שני הזוכים שקיבלו את הניקוד המצרפי הגבוה יותר בפרק 1: שלג לבן (1986) בע"מ ובפרק 2: פרח השקד בע"מ?

מאושר פה אחד  






החלטה:

ועדת המכרזים לאחר שעיינה במסמכי הסיכום והטבלאות ולאחר שקיבלה הסברים וקיימה דיון, ממליצה לקבוע את המציעים הבאים כזוכים במכרז:

1. באזור 1: שלג לבן (1986) בע"מ.
2. באזור  2: פרח השקד בע"מ.

כשיר שלישי תהא חברת קלין סטאר שירותים מוניציפאליים בע"מ.



        

           אביטל חדאד                                                              אורית מסמי  
         מזכירת הוועדה                                                   יו"ר וועדת המכרזים

 
אישור ראש העיר
                                                                         רפי סער







מכרז פומבי 12/2026  – שירותי יעוץ, ליווי ופיקוח על עבודות גינון, גיזום השקיה אגרונומיה: דיון והחלטה על זוכה.

מסמכים נלווים: מסמך סיכום מאת עוה"ד דוד רן־יה.

עו"ד דוד רן־יה: אנחנו במכרז ייעוץ ופיקוח על עבודות גינון, גיזום והשקיה, בישיבה קודמת נעשה שימוע לחברת ד.ב.ש פיקוח תכנון וניהול בע"מ . הועדה לא השתכנעה שיש טעם לפסול את חברת ד.ב.ש, לא היה מספיק אסמכתאות וראיות לבסס ניסיון קודם רע בהיבט המשפטי. אני אקדים ואומר שאף אחד לא חושב שהגורמים המקצועיים בעירייה אינם משקפים את המצב לאשורו, המצב של הגינון לא מזהיר, ועדיין פסילת ההצעה של חברת ד.ב.ש היא מאתגרת בהיבט המשפטי.

איתן צנעני: אני רוצה להוסיף ולומר את הדברים על השולחן, למרות שזה לא הכתובת וזה לא הפורום, אבל המצב של הגינון בכי רע בלשון המעטה.

עו"ד דוד רן־יה: ההמלצה פה תהיה לבחור במי שקיבל את הניקוד הגבוה ביותר , זה אומר שאותו ספק נשאר. במכרז יש הגדרות חדשות למפקחים, ואם הוא לא יצליח להעמיד מפקחים והוא יעשה תחלופה של המפקחים תקראו אותו לסדר. הציפייה הפעם היא שהגורמים המקצועיים בעירייה יתעדו את הדברים. אם ההגדרות במכרז החדש והמפקחים שיביאו יהיו טובים כולנו הרווחנו, אם לא, ואנחנו נבחר פה כשיר שני. שלא מבצע את העבודה עבור עיריית כפר סבא ברמה הנדרשת לא ייתן שירותים לעירייה, אבל הדברים חייבים להיות מתועדים.

צחי מזרחי:  מפקח גיזום צריך לדעת מה גזמו בעיר, איזה תוכניות עבודה בוצעו, מה צריך להיות מבוצע, הקבלן הודיע שבסוף החודש עוזבת מפקחת של דבש, ואנחנו שבוע ימים לפני העזיבה שלה, אין מחליף, אין חפיפה.

איתן צנעני : חברים אי אפשר קודם כל לסגור את הדברים האלה, לוודא איתו לפני שבוחרים אותו?

עו"ד דוד רן־יה: חברת ד.ב.ש שולחת הודעות דוא"ל מאז השימוע שמנהלי העבודה שהוא מעסיק רוצים לעזוב כי הם לא יודעים אם הוא זוכה או לא.

אריאל טיירי: מה שחברת ד.ב.ש טוענת זה לא נכון, כי במפורש אמרה לי המפקחת מטעמו שהיא עוזבת  בעוד שבוע מאחר שלא ניתנו לה התנאים שהובטחו לה. 

אורית מסמי : זה לא זה לא משנה את המצב שאנחנו כוועדת מכרזים נמצאים בו.

צחי מזרחי: ועדת המכרזים תעשה מה שהיא צריכה לעשות. אני מבקש שיירשם רק בפרוטוקול כי הנהלת האגף מתנגדת להמשך העסקתו.

איתן צנעני : חברים, אני לא אצביע אם הנהלת האגף מתנגדת וכולנו יודעים שהמצב קטסטרופלי. ואני אגב אני גם לא יודע אם זה בגללו, אם זה בגלל המחלקה, אם זה בגלל מי, בגלל מה אני לא יודע. בשורה התחתונה יש בעיות קשות שצריך לטפל בהם, ואם הנהלת האגף אומרת שיש איתו בעיה בהעסקה אני לא אצביע בעדו. נקודה. 

עו"ד דוד רן־יה: הנהלת האגף לא מגובה בכתב. יכול להיות שיש בעיה במחלקה, יכול להיות שיש בעיה עם הקבלנים ויכול להיות שהספק הוא קטסטרופה – אבל אין לזה גיבוי בכתב וההיפך, המציע הזה מציג המלצות חיוביות מהעירייה.

אלון רבינוביץ:  איתן הייתה ישיבה לפני שבועיים עשינו שימוע לחברת ד.ב.ש אתה לא נכחת, תעבור על הפרוטוקול, אני מבין מה אתה אומר, אני הרגשתי ככה לפני שבועיים אני לא יכול להצביע על הפסילה שלו. 

אורית מסמי : איתן, אתה לא היית בישיבת השימוע, יכול להיות שהיית מדבר אחרת היום.

איתן צנעני:  אם אני צריך לבחור בין הגורמים המקצועיים לבין אמירות משפטיות אני מעדיף להתייחס לגורם המקצועי.

קובי פדוה: אני לא מבין , מיצינו את כל הדיון המלא הזה בישיבה הקודמת, למה אנחנו חוזרים אליו היום?

איתן צנעני: קובי כי אני צריך להצביע ואני רוצה לדעת על מה אני מצביע.

קובי פדוה: הבנתי.

אורית מסמי : אבל אתה לא הייתה נוכח בשימוע, אני לא רואה איך אפשר יהיה להמחיש לך את הדברים.

איתן צנעני: אין בעיה, אני מוכן לרדת. תקבלו החלטה לבד זה בסדר תודה רבה להתראות ביי.

איתן צנעני – יצא מהדיון. 

עו"ד דוד רן־יה: אני מבין את הרגישות כי בסוף כאילו אנחנו הולכים לתהום שאנחנו לא רוצים ללכת אליה. אני מבין אותו, אבל בהיבט הפורמלי יש בעיה לא פשוטה.

אורית מסמי : אני רוצה רגע להגיד משהו אני הכי מאמינה לגורמים המקצועיים אני רואה את מצב הגינון,  אורן שלחתי לך עכשיו איך זה נראה אצלי פה בחוץ , אנחנו הכי רוצים לעזור לכם אבל אנחנו עשינו איזה שהוא גול עצמי, אז צריך לראות איך משפרים התנהלות מול ספק לא טוב.

עו"ד דוד רן־יה: מציג את הניקוד והממצאים. המלצה לזכייה חברת ד.ב.ש פיקוח תכנון וניהול בע"מ מומלץ גם לקבוע כזוכה "כשיר שני" בכל אחד מהפרקים כדלקמן: פרק א' - פורטל ייעוץ ותכנון אקולוגי בע"מ. פרק ב' - סופר ויז'ן בקרה וניהול בע"מ.
  

מאושר פה אחד

החלטה:
1. מומלץ לקבוע את המציע ד.ב.ש פיקוח תכנון וניהול בע"מ כזוכה בשני הפרקים.
2. מומלץ לקבוע כ"כשיר שני"  בכל אחד מהפרקים כדלקמן:
א. בפרק א' – פורטל ייעוץ ותכנון אקולוגי
ב. בפרק ב' – סופר ויז'ן בקרה וניהול בע"מ


 
        

           אביטל חדאד                                                              אורית מסמי  
         מזכירת הוועדה                                                   יו"ר וועדת המכרזים

 
אישור ראש העיר
                                                                         רפי סער







מכרז פומבי 4/2026  – מתן שירותי איתור, מניעה והדברת מזיקים, מכרסמים וטיפול במפגעים: דיון והחלטה על זוכה

מסמכים נלווים: מסמך סיכום שני מאת עוה"ד דוד רן־יה.

עו"ד דוד רן־יה: זה דיון שני במכרז, בדיון הראשון הצגנו לכם שהתקבלו 3 הצעות של אלי כהן הדברות, אמנון הדברות וטבע הדברות. כמו שאתם ראיתם, ההצעה של אמנון  בחברה להגברת מזיקים עמדה הייתה מאוד נמוכה גם ביחס לאומדן מציע. זה היה פה בשימוע לפני ועדת המכרזים.

בתום השימוע קבעה ועדת המכרזים כי לצורך קבלת החלטה היא מבקשת כי כל המציעים יגישו לעירייה פירוט של הצעותיהם הכספיות. העירייה ערכה למציעים טבלת הוצאות אחידה אשר המציעים התבקשו למלא.

הערת העורך: עו"ד רן־יה מציג את הנתונים של שלושת המציעים לחברי ועדת המכרזים כולל ההסברים שהגישו וטבלאות ההשוואה. אחרי השימוע ולאחר אמנון חברה להדברת מזיקים בע"מ הגיש שתי טבלאות שבאחת מהן גם הכניס לתחשיב "עבודות פרטיות" שזה מנוגד לכללי המכרז, ההמלצה היא לקבוע שההצעה שלו פסולה.

בנוגע לטבע הדברות, על פניו התחשיב שהציג כמו גם האסמכתאות מצביעות על הצעה שיש בה רווחיות ויש בה גם מקום ומרווח להשלים טעויות או תחשיבים בחסר. זה בהיבט המשפטי. בהיבט המקצועי לאורן יש השגות.

מר וולשטיין: כל פרט כל אחד מהסעיפים שאתם רואים פה תמחרתי אותם. בדקתי את זה עם המחירי השוק, עם גורמי מקצוע, הכול. והגעתי לתג מחיר של כ-30,000 ₪.
היחיד שאני רואה וסבור שיכול לעמוד בזה בכבוד ועדיין גם קצת להרוויח זה טבע הדברות.  לטובת העיר הייתי משאיר את טבע הדברות. הם השאירו אפילו פחות את אותו תג מחיר.
של המכרז הקודם לא, לא אלו.

עו"ד דוד רן־יה: אנחנו במכרז, ויש לו כללים. כדי לפסול מציע צריך להזמין לשימוע, הועדה היא לא ועדה חוקרת היא מסתכמת על ראיות מנהליות שהוצגו.

הערת העורך: מתקיים דיון ביחס לטבלאות והמסמכים שהוצגו.

אורית מסמי: מעלה כהצעת החלטה לקבע שהצעת אמנון חברה להדברת מזיקים בע"מ פסולה ולקבוע את אלי כהן הדברות בע"מ כזוכה במכרז ואת טבע הדברות בע"מ ככשיר שני.

מאושר פה אחד

 החלטה:
ועדת המכרזים לאחר שקיבלה הסברים וקיימה דיון בנושא ממליצה כדלקמן:

1. הצעת אמנון חברה להדברת מזיקים בע"מ פסולה מחמת היותה גירעונית.
2. המציע אלי כהן הדברות בע"מ מומלץ להיות הזוכה במכרז.
3. המציע  טבע הדברות בע"מ מומלץ להיות זוכה ככשיר שני.

   אביטל חדאד                                                                         אורית מסמי  
 מזכירת הוועדה                                                                יו"ר וועדת המכרזים

אישור ראש העיר
                                                                         רפי סער


מכרז פומבי 15/2026  – עב' שיפוץ שדרוג במוסדות עירייה קיימים ובניית מוסדות חדשים: דיון והחלטה על זוכה.

מסמכים נלווים: מסמך סיכום מאת עוה"ד דוד רן־יה.

עו"ד דוד רן־יה: העירייה פרסמה מכרז לביצוע עבודות שיפוץ ושדרוג במוסדות עירייה קיימים ובניית מוסדות חדשים מעת לעת. במכרז נקבע כי ייבחרו עד 8 קבלנים זוכים אשר עמדו בתנאי הסף בכפוף לכללי בחירת ההצעות שנקבעו במסמכי המכרז. במכרז נקבעו תנאי סף שעניינם רישיון קבלני נדרש, ניסיון קודם בביצוע עבודות שיפוצים ו/או בינוי באתרים חדשים או באתרים קיימים עבור "גופים ציבוריים", המצאת ערבות בנקאית, רכישת מסמכי המכרז, היעדר קרבה לחבר מועצה או עובד עירייה. במסגרת הצעת המחיר המציעים נדרשו להציע שיעור הנחה ממחירון דקל כאשר העירייה קבעה שחובה להציע לפחות 25% הנחה.

במעמד פתיחת תיבת המכרזים נמצאו בתיבה 18 הצעות ומעטפת אומדן – מציג מפורט במסמך הסיכום. ההצעות נבחנו בהיבט עמידה בתנאי הסף ושלמות ההצעות. לאור ריבוי ההצעות ועל מנת שלא להעמיס על המציעים ולייעל את בדיקת ההצעות, השלמת חוסרים טכניים בהצעות בוצעה רק למשתתפים אשר בהתאם לבדיקה הינם מועמדים לזכייה.

יש לנו מספר המלצות לפסילה אני מקריא ממסמך הסיכום:

"שדה פלאח ליאור - פלס שרותי בנייה: בכל הנוגע לדרישת הערבות במכרז נקבע במסמכי המכרז כי ניתן להמציא ערבויות משני סוגי גופים: (1) בנק ישראלי. (2) חברת ביטוח.  

להלן לשון הסעיף במכרז:  "ערבות בנקאית אוטונומית, מקור, בסכום ובתוקף הקבוע בסעיף 1.4  לעיל לפחות, שהוצאה על ידי בנק ישראלי או על ידי חברת ביטוח ישראלית שברשותה רישיון עסק לעסוק בישראל בביטוח על פי חוק הפיקוח על עסקי הביטוח, התשמ"א-1981 לבקשת המשתתף במכרז בלבד, לפקודת העירייה, בנוסח הערבות המצורף כמסמך א'(2) למסמכי המכרז בדיוק, וזאת להבטחת הצעתו במכרז".

הערבות אשר צרף המציע הונפקה ע"י חברת ב.ס.ס.ח - חברה לביטוח אשראי וסיכוני סחר חוץ. לא מדובר בחברת ביטוח (אינה מופיעה ברשימת חברות הביטוח בישראל) או בבנק ישראלי, כנדרש בתנאי הסף. מדובר בגוף בעל אישור להנפקת ערבויות.

נעיר כי היו מציעים במכרז פנו לעירייה בבקשה לאפשר להם להגיש ערבות כאמור, אולם נענו בשלילה.

מדובר בפגם מהותי בהצעה אשר מחילה עליו תביא לפגיעה בעקרון השוויון לרבות אל מול מציעים פוטנציאליים במכרז שלא הגישו הצעה בשל תנאי הערבות כפי שנוסח במכרז.

לאור האמור לעיל, ההמלצה היא לקבוע כי הצעת שדה פלאח ליאור - פלס שרותי בנייה פסולה מחמת פגם מהותי בערבות המכרז."


"שלמה יצחק - מפעלי גדנסקי: המשתתף במכרז הינו "שלמה יצחק מפעלי גדנסקי" ע.מ 042450684.

במסגרת ההנחיות להגשת ערבות על המשתתפים להגיש ערבות שהוצאה : "לבקשת המשתתף במכרז בלבד, לפקודת העירייה".

עוד נקבע כי: "כל המסמכים והאישורים הנדרשים במכרז, כולל הערבות הבנקאית, יהיו על שם המשתתף במכרז בלבד."

[image: ]המשתתף הגיש ערבות אשר יצאה על שם "מפעלי גנדסקי בע"מ עבור שלמה יצחק מפעלי גדנסקי", להלן צילום חלק הערבות הרלוונטי:  
 ערבות שלמה יצחק מפעלי גדנסקי בע"מ על סך 50,000 ₪ במכרז מס' 15/2026


למשתתף פגם נוסף בדמות אי הוכחת עמידה בתנאי הסף הנוגע לניסיון הקודם הנדרש, כאשר בפירוט הניסיון הקודם שלו בטבלה הייעודית להוכחת העמידה בתנאי הסף כתב המשתתף תחת "שם הגוף הציבורי " את המלל: "חטיבת התפעול מחלקת מיגון" כ - 11 מלש"ח. לא צוין שם הגוף הציבורי ולא ניתן לדעת עבור מי בוצעה העבודה.

ההמלצה היא לקבוע כי הצעת המשתתף שלמה יצחק מפעלי גדנסקי ע.מ 042450684 פסולה מחמת כל אחד מהפגמים המפורטים לעיל."

המלצות לזוכים בהתאם לכללי המכרז מפורטים במסמך הסיכום.

מאושר פה אחד

החלטה:

1. ועדת המכרזים קובעת כי הצעת שדה פלאח ליאור - פלס שרותי בנייה פסולה מחמת פגם מהותי בערבות כמפורט במסמך הסיכום.
2. ועדת המכרזים קובעת כי הצעת  שלמה יצחק - מפעלי גדנסקי פסולה מחמת פגם מהותי בערבות כמפורט במסמך הסיכום וכן בשל אי הוכחת עמידה בתנאי הסף.
3. ועדת המכרזים ממליצה על המשתתפים הבאים כזוכים בהתאם לכללי המכרז:
	מס'
	שם המציע
	שיעור הנחה ממחירון דקל

	1. 
	לנסר הנדסה בע"מ
	25.9%

	2. 
	נאות חן הנדסה ויזום בע"מ
	26%

	3. 
	שונל הנדסה ובניה בע"מ
	25.92%

	4. 
	יואלים אחזקות ובניה בע"מ
	26.26%

	5. 
	סמסום אחזקות ובניה בע"מ
	26%

	6. 
	א.ע. אשנב חברה לבניין ושיפוצים בע"מ
	25.6%

	7. 
	ד.ב.ש טבורינסקי בע"מ
	25%

	8. 
	מצודה – הנדסת בניין בע"מ
	25.26%







           
           אביטל חדאד                                                              אורית מסמי  
         מזכירת הוועדה                                                   יו"ר וועדת המכרזים

אישור ראש העיר
רפי סער

